'n Nieverwisselbare item (NVI) (Engels: non-fungible token - NFT) is 'n spesiale soort kriptografiese item of bewys (token) wat iets unieks voorstel; nieverwisselbare items is dus nie onderling uitruilbaar nie. Dit is in teenstelling met kripto-geldeenhede soos bitcoin, en baie netwerk- of hulpbron bewyse wat vervangbaar van aard is. Nieverwisselbare items word gebruik om verifieerbare digitale skaarsheid te skep, sowel as digitale eienaarskap, en die moontlikheid van bate-uitruilbaarheid op verskeie platforms te skep. NVI's word in verskeie spesifieke toepassings gebruik wat unieke digitale items soos kripto-kuns, digitale versamelstukke en aanlyn-speletjies benodig. Kuns was 'n vroeë gebruiker vir NVI's, en die blokketting in die algemeen, vanweë die vermoë om bewys te lewer van egtheid en eienaarskap van digitale kuns wat andersins die potensiaal vir massa-reproduksie en ongemagtigde verspreiding van kuns via die internet gehad het. In Februarie 2021 begin 'n opgewondenheid toe die Amerikaanse digitale kunstenaar Beeple se werk "Everydays. The first 5000 days" die eerste NVI-kunswerk word wat in een van die grootste veilingshuise Christie's gelys word.